બૅન્ગલોરમાં આવેલી આચાર્ય પાઠશાળા પબ્લિક સ્કૂલમાં છઠ્ઠા ધોરણથી હાઈ સ્કૂલ સુધીનો અભ્યાસ કરનારા રજનીકાન્તે એ વખતે સ્કૂલમાં ભજવાતાં સંખ્યાબંધ નાટકોમાં કામ કરેલું, પરંતુ સ્કૂલનો અભ્યાસ પૂરો કર્યા બાદ બૅન્ગલોર અને (એ વખતે) મદ્રાસમાં કૂલી અને સુથાર જેવાં અનેક નાનાંમોટાં કામ કરનારા શિવાજીરાવ ગાયકવાડને બૅન્ગલોર ટ્રાન્સપોર્ટ સર્વિસમાં બસ-કન્ડક્ટરની નોકરી મળી ગઈ. એ વખતે ત્યાંનાં સ્થાનિક નાટકોમાં રજનીકાન્તે ઍક્ટિંગ કરવાનું ચાલુ રાખ્યું. ઈવન તેમણે ઘરના લોકોની ઇચ્છા વિરુદ્ધ પણ મદ્રાસ ફિલ્મ ઇન્સ્ટિટ્યૂટ જૉઇન કરી હતી. ત્યાં અભ્યાસ કરતી વખતે એક સ્ટેજ-પ્લેમાં પર્ફોર્મ કરતા શિવાજીરાવને જોઈને ઑડિયન્સમાં બેઠેલા તામિલ ફિલ્મ-ડિરેક્ટર કે. બાલાચંદર પ્રભવિત થઈ ગયા હતા. આ એ જ કે. બાલાચંદર છે જેમણે પછીથી કમલ હાસન-રતિ અગ્નિહોત્રી સ્ટારર હિન્દી સુપરહિટ ફિલ્મ ‘એક દૂજે કે લિએ’ બનાવી હતી એટલું જ નહીં, એમ. જી. રામચંદ્રનને પહેલો બ્રેક આપનારા કે. બાલાચંદરે જ કમલ હાસન, ચિરંજીવી, જયા પ્રદા, નાસિર, પ્રકાશ રાજ જેવાં કલાકારોની કારકિર્દી ઘડી હતી. એ જ ડિરેક્ટરે રજનીકાન્તને પોતાની ૧૯૭૫માં આવનારી ફિલ્મ ‘અપૂર્વ રાગંગલ’માં રજનીકાન્તને પત્નીની મારઝૂડ કરતા પતિનો નાનકડો રોલ આપ્યો. આ રોલ નાનકડો હતો, પરંતુ એનાથી એક સુપરસ્ટાર નામે રજનીકાન્તનો જન્મ થયો અને ત્યાર પછી જેકંઈ થયું એ તામિલ સિનેમાનું ગ્લૉરિયસ ચૅપ્ટર છે. એક બસ-કન્ડક્ટરથી શરૂ કરીને સુપરસ્ટારની સંઘર્ષ અને સફળતાની દાસ્તાન કહેતું પ્રકરણ ‘ફ્રૉમ બસ-કન્ડક્ટર ટુ સુપરસ્ટાર’ સેન્ટ્રલ બોર્ડ ફૉર સેકન્ડરી એજ્યુકેશનમાં લેવામાં આવ્યું હતું. આ બહુમાન મેળવનારા રજનીકાન્ત એકમાત્ર ભારતીય ઍક્ટર છે.